Document ID: 31997R1056

KOMMISSIONENS FORORDNING (EF) Nr. 1056/97 af 11. juni 1997 om tilpasning til den tekniske udvikling af Rådets forordning (EØF) nr. 3821/85 om kontrolapparatet inden for vejtransport (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3821/85 af 20. december 1985 om kontrolapparatet inden for vejtransport (1), senest ændret ved Kommissionens forordning (EF) nr. 2479/95 (2), særlig artikel 17, og
ud fra følgende betragtninger:
Der er behov for at fjerne muligheden for svig i forbindelse med anvendelsen af elektroniske kontrolapparater inden for vejtransport;
ifølge forordning (EF) nr. 2479/95 skal de ledninger, der forbinder kontrolapparatet med impulssenderen, beskyttes, undtagen når en tilsvarende beskyttelse mod manipulation er sikret på anden måde (eksempelvis ved elektronisk overvågning såsom signalkryptering); en forbindelse med plomberede samlinger anses for ubrudt;
kontrolapparater i fabriksnye køretøjer, der er taget i brug første gang efter 1. januar 1996, skal opfylde forskrifterne i denne forordning;
industrien og bilfabrikanterne har haft uhyre vanskeligt ved at montere armerede kabler i klasse M1- og N1-køretøjer, hvor hastigheds-/vejstrækningsimpulser generes af integrerede sensorer eller ABS-sensorer;
sådanne sensorer er ikke konstrueret til montering af armerede kabler; det er nødvendigt at tillade, at brug af armeret kabel ikke er obligatorisk for forbindelsen fra sensor til adapter, men kun fra adapter til skriver; forordningen bør derfor ændres i overensstemmelse hermed;
de i denne forordning fastsatte foranstaltninger er i overensstemmelse med udtalelse fra Udvalget for Tilpasning af Forordning (EØF) nr. 3821/85 til den Tekniske Udvikling -
UDSTEDT FØLGENDE FORORDNING:
Artikel 1
I punkt 5 i afsnit V i bilag I til forordning (EØF) nr. 3821/85 tilføjes følgende udtryk:
»Ved køretøjer forstås i dette punkt køretøjer i klasse M1 og N2 som defineret i bilag II A til Rådets direktiv 70/156/EØF (*). På køretøjer, der er udstyret med fartskriver i overensstemmelse med kravene i denne forordning og ikke konstrueret til montering af armeret kabel mellem vejstræknings-/hastighedssensoren og skriveren, monteres der en adapter så tæt som muligt på vejstræknings-/hastighedssensoren. Det armerede kabel monteres mellem adapteren og skriveren.
(*) EFT nr. L 42 af 23. 2. 1970, s. 1.«
Artikel 2
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Den anvendes fra den 1. januar 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. juni 1997.

Labels: 7
1
8